
 PËR PËRCAKTIMIN E RREGULLAVE DHE TË PROCEDURAVE TË NDRYSHIMIT TË KATEGORIVE TË RESURSEVE TË TOKËS
(Ndryshuar me VKM nr. 440, datë 3.6.2020)
(I përditësuar)
        Në mbështetje të nenit 100 të Kushtetutës dhe të nenit 11/1 të ligjit nr. 8752, datë 26.3.2001 “Për krijimin dhe funksionimin e strukturave për administrimin dhe mbrojtjen e tokës”, të ndryshuar, me propozimin e Ministrit përgjegjës për bujqësinë, Këshilli i Ministrave

VENDOSI:

I. PËRKUFIZIME
Në kuptim të këtij vendimi, termat e mëposhtëm kanë këto kuptime:
1. “Ndryshimi i tokave bujqësore në kategori të resurseve të tjera dhe anasjelltas”, veprimet procedurale e dokumentare dhe miratimet që bëhen nga strukturat shtetërore, të përcaktuara në këtë vendim, që sjellin për pasojë ndryshimin e tokës bujqësore në kategori të resurseve të tjera apo ndryshimin e kategorive të resurseve të tjera në tokë bujqësore. Ky ndryshim pasqyrohet në dokumentacionin kadastral shtetëror.
2. “Subjekte të interesuara për ndryshimin e kategorive të resurseve”:
a) personat, fizikë a juridikë, të cilët e kanë në pronësi private tokën bujqësore, tokën me bimësi pyjore, pyllin, kullotën, livadhin, tokën e pafrytshme dhe që shprehin interes apo kërkojnë ndryshimin nga një kategori resursi në një kategori tjetër;
b) organet e qeverisjes vendore apo institucione të tjera shtetërore që, bazuar në akte ligjore ose nënligjore, kanë në administrim/përdorim apo në pronësi tokën bujqësore, tokën me bimësi pyjore, kullotën, livadhin, tokën e pafrytshme, sipërfaqe të brigjeve të lumenjve, sipërfaqe këto në pronësi shtetërore (publike) dhe që shprehin interes apo kërkojnë ndryshimin e një kategorie resursi në një kategori tjetër.
3. “Subjekte të interesuara për ndryshim të tokës bujqësore në tokë urbane (truall), në tokë për veprimtari minerare e gjeologjike, për gurore dhe karriera”:
a) personat, fizikë a juridikë, që ushtrojnë kërkesën pranë ministrive përkatëse që mbulojnë këto veprimtari;
b) ministritë përkatëse dhe autoritetet e planifikimit, që kanë kompetencë dhe përgjegjësi për planifikimin e territorit, sipas legjislacionit në fuqi.
4. “Subjekte të interesuara për kalimin e tokave bujqësore të kategorive nga I deri në IV të bonitetit për ushtrim të veprimtarive të domosdoshme”: 
a) personat, fizikë a juridikë, që kërkojnë zhvillimin e veprimtarisë mbi këto toka;
b) ministritë përkatëse që mbulojnë veprimtarinë për të cilën kërkohet kalimi.
II. NDRYSHIMI I TOKAVE NGA KATEGORITË E RESURSEVE PYLL, TOKË ME BIMËSI PYJORE, KULLOTË DHE LIVADH NË KATEGORINË E RESURSIT TOKË BUJQËSORE
1. Subjekti i interesuar për ndryshimin e kategorive të resurseve pyll, tokë me bimësi pyjore, kullotë e livadh dhe kalimin e tyre në tokë bujqësore, mund të paraqesë kërkesë në njësinë e qeverisjes vendore, ku ndodhen këto sipërfaqe, e cila përmban:
- identitetin e kërkuesit;
- dokumentin e noterizuar të disponimit të këtyre resurseve në pronësi, sipas ligjit; 
- planimetrinë e sipërfaqes për të cilën kërkohet ndryshimi, me kufijtë qartësisht të përcaktuar në shkallën 1: 2500.
- vërtetimin për gjendjen e kategorisë së resursit, me të cilën figuron kjo sipërfaqe në dokumentacionin kadastral, të lëshuar përkatësisht nga Drejtoria e Shërbimit Pyjor (DSHP) apo Drejtoria e Administrimit dhe Mbrojtjes së Tokës (DAMT) e qarkut;
- projektin e hollësishëm e të argumentuar për veprimtarinë që do të ushtrojë në sipërfaqen e kërkuar për ndryshim të kategorisë së resursit.
2. Komisioni i ndryshimit të kategorive të resurseve, i bashkisë, me pjesëmarrjen e të gjithë anëtarëve të tij, e shqyrton kërkesën brenda afateve të përcaktuara në shkronjën “c” të pikës 4 të nenit 11/1 të ligjit nr. 8752, datë 26.3.2001, të ndryshuar, dhe merr vendimin përkatës.
3. Në rastin e miratimit të ndryshimit të kategorive të resurseve objekt kërkese dhe të kalimit të tyre në kategorinë e resursit tokë bujqësore, vendimi përgatitet në 4 (katër) kopje, nga të cilat një kopje i jepet subjektit kërkues, një kopje mbahet në ZMMT-të e bashkisë, një kopje i dërgohet DAMT-së së qarkut dhe kopja e katërt i dërgohet Drejtorisë së Shërbimit Pyjor, në bazë të së cilës kryhen veprimet e përcaktuara në kreun VIII të këtij vendimi.
4. Në rastin e mosmiratimit të kërkesës për ndryshim të kategorive të resurseve pyll, tokë me bimësi pyjore, kullotë dhe livadhe për kalimin e tyre në kategorinë e resursit tokë bujqësore, për sipërfaqen e plotë apo sipërfaqen e pjesshme objekt kërkese, vendimi me shkrim i komunikohet subjektit kërkues, brenda 5 (pesë) ditëve nga data e marrjes së tij. Në vendim pasqyrohen shkaqet e mosmiratimit të kërkesës.
5. Subjekti që ka paraqitur kërkesë për ndryshim të kategorive të resurseve, si në rastin kur komisioni i bashkisë e rrëzon kërkesën, siç përcaktohet në pikën 4 të këtij kreu, ashtu edhe në rastet kur bashkia nuk e kanë marrë atë në shqyrtim brenda afatit prej 30 (tridhjetë) ditësh nga regjistrimi i saj, ka të drejtë ta paraqesë këtë kërkesë për vendimmarrje në ministrinë përgjegjëse për bujqësinë.
6. Struktura përgjegjëse e administrimit të tokave në MBUMK e shqyrton kërkesën brenda 15 (pesëmbëdhjetë) ditëve dhe në rastin kur ajo është në përputhje me kriteret e përcaktuara në ligj e me procedurat e përcaktuara në pikat 1 deri 5 të këtij kreu, e vlerëson atë për t’u miratuar dhe ia dërgon për mendim Ministrisë përgjegjëse për mjedisin, e cila shprehet me shkrim brenda 15 (pesëmbëdhjetë) ditëve. Kur mendimet e të dyja ministrive rezultojnë me vlerësim të njëjtë për miratimin e ndryshimit të kategorisë së resursit, struktura përgjegjëse e administrimit të tokës në ministria përgjegjëse për bujqësinë përgatit urdhrin e ministrit për miratim brenda 15 (pesëmbëdhjetë) ditëve nga marrja e mendimit të ministrisë përgjegjëse për mjedisin.
Urdhri i ministrit i njoftohet subjektit kërkues dhe i dërgohet për zbatim bashkisë dhe DAMT-së së qarkut.
III. NDRYSHIMI I TOKËS BUJQËSORE NË KATEGORI TË RESURSEVE PYLL, KULLOTË DHE LIVADH
1. Tokat bujqësore të kategorive nga I deri në IV të bonitetit nuk lejohet të kalojnë në kategori të resurseve pyll, kullotë dhe livadh.
2. Kur subjekti i interesuar për ndryshimin e kategorisë së resursit tokë bujqësore në kategori të resurseve pyll, kullotë dhe livadh është pronar privat, e paraqet kërkesën në MBUMK, e cila përmban:
- identitetin e kërkuesit;
- përshkrimin e veprimtarisë që do të ushtrojë në sipërfaqen e kërkuar për kalim; 
- fotokopjen e noterizuar të dokumentit të pronësisë mbi tokën;
- planimetrinë e sipërfaqes për të cilën kërkohet kalimi, me kufijtë e saj qartësisht të dallueshëm;
- vërtetimin origjinal, të lëshuar nga Drejtoria e Administrimit dhe Mbrojtjes së Tokës (DAMT) e qarkut, për kategorinë e resursit me të cilën figuron kjo sipërfaqe në dokumentacionin kadastral dhe për kategorinë e tokës sipas bonitetit.
3. Kur subjekti kërkues për ndryshimin e kategorisë së resursit tokë bujqësore, në pronësi të shtetit është organi i qeverisjes vendore, që me akte ligjore ose nënligjore i disponon këto sipërfaqe në administrimin/përdorimin, ia paraqet kërkesën për kalim të tyre në kategori të resurseve pyll, kullotë dhe livadh MBUMK-së. Kërkesa përmban:
            - identitetin e subjektit të interesuar për ndryshimin e tokës bujqësore në kategori të resurseve të tjera;
- përshkrimin e qëllimit dhe veprimtarisë që do të ushtrohet në sipërfaqen e kërkuar për ndryshimin;
- fotokopjen e aktit ligjor ose nënligjor, që vërteton qenien në administrim apo përdorim të sipërfaqes së tokës për të cilën kërkohet ndryshimi;
- planimetrinë e sipërfaqes, objekt të propozimit, me kufijtë qartësisht të përcaktuar;
- vërtetimin e DAMT-së për kategorinë e resursit, me të cilën figuron kjo sipërfaqe në dokumentacionin kadastral, si dhe për kategorinë e tokës sipas bonitetit.
4. Struktura që mbulon administrimin e tokave në MBUMK shqyrton kërkesën e paraqitur, brenda 30 (tridhjetë) ditëve nga regjistrimi i saj, në lidhje me ligjshmёrinё, dokumentacionin përbërës dhe efektivitetin ekonomik që rrjedh nga ndryshimi i kategorisë së resursit, në përputhje me programet mbështetëse të qeverisë për bujqësinë.
Në çdo rast të vlerësimit pozitiv të kërkesës, kjo strukturë përgatit:
a) urdhrin e ministrit për miratimin e ndryshimit të kategorisë së resursit të tokës bujqësore dhe kalimin e saj përkatësisht në kategorinë e resursit pyll, kullotë dhe livadh, kur sipërfaqja që propozohet për kalim është deri në 5 (pesë) ha;
b) projektvendimin e Këshillit të Ministrave, kur sipërfaqja e tokës bujqësore që propozohet për kalim në kategoritë e resurseve pyll, kullotë apo livadh është mbi 5.1 ha.
5. Kur ministri vlerëson se kërkesa nuk i përmbush kriteret e përcaktuara, gjë që sjell, për pasojë, mosmiratimin e saj brenda 15 (pesëmbëdhjetë) ditëve, njofton subjektin që ka paraqitur kërkesën.
IV. NDRYSHIM I TOKËS SË PAFRYTSHME DHE TOKË URBANE, TRUALL, NË KATEGORINË E RESURSIT TOKË BUJQËSORE 
1. Subjekti i interesuar për ndryshim të kategorisë së resursit, nga tokë e pafrytshme ose tokë urbane, truall, në kategorinë e resursit “tokë bujqësore”, paraqet kërkesë në Qendrën e Transferimit të Teknologjive Bujqësore Fushë-Krujë. Kërkesa përmban: 
a) dokumentin e pronësisë, kartelën e pasurisë së paluajtshme, shoqëruar me hartën kadastrale ose planin e rilevimit, të përgatitur sipas standardit të miratuar nga një ekspert topograf i licencuar, ku të përcaktohen qartë kufijtë e pronës. Kur subjekti është institucion shtetëror dhe e ka tokën në administrim, paraqet aktin mbi të cilin e ka marrë në përgjegjësi administrimi ose në përdorim;
b) vërtetimin për gjendjen e resursit, lëshuar nga Drejtoria e Administrimit dhe Mbrojtjes së Tokës, e qarkut.
2. Qendra e Transferimit të Teknologjive Bujqësore Fushë-Krujë merr mostra në terren për profilin dhe numrin e tyre për çdo parcelë, sipas rregullave të miratuara nga ministri me udhëzim. Pagesa për kryerjen e analizave dhe shpenzimet për marrjen e mostrave, sipas tarifave të miratuara, kryhet nga subjekti i interesuar. 
3. Qendra e Transferimit të Tokës Bujqësore Fushë-Krujë përgatit rezultatin e analizave dhe raportin teknik dhe, në përputhje me konkluzionet, propozon kalimin e sipërfaqes së tokës në tokë bujqësore ose refuzimin e kërkesës. Raporti i analizave, raporti teknik dhe dokumentacioni i paraqitur nga subjekti, përcillet në ministrinë përgjegjëse për bujqësinë, shoqëruar me propozimin për pranimin ose refuzimin e kërkesës.
4. Dokumentacioni shqyrtohet nga struktura/sektori i administrimit të tokave në ministrinë përgjegjëse për bujqësinë, i cili përgatit raport përmbledhës për ministrin, bashkë me projekturdhrin përkatës. 
5. Ministri përgjegjës për bujqësinë, në bazë të procedurës së kryer nga Qendra e Transferimit të Tokës Bujqësore Fushë-Krujë dhe raportit të strukturës/sektorit të administrimit të tokave në ministri, miraton me urdhër ndryshimin në resursin tokë bujqësore.
6. Drejtoria e Administrimit dhe Mbrojtjes së Tokës, ku ndodhet toka, bën ndryshimin në bazë të përcaktimeve të urdhrit të ministrit.
7. Drejtoria Vendore e Agjencisë Shtetërore të Kadastrës bën ndryshimin e llojit të pasurisë sipas procedurës më sipër, me kërkesën e subjektit të interesuar dhe pas kryerjes së pagesës së tarifave nga ky i fundit ose personi i autorizuar prej tij.
V. NDRYSHIMI I TOKËS BUJQËSORE NË KATEGORINË E RESURSIT TOKË E PAFRYTSHME
1. Subjekti i interesuar për ndryshimin e kategorisë së resursit tokë bujqësore dhe kalimin e saj në kategorinë e resursit tokë e pafrytshme, ka të drejtë kërkese për ndryshim vetëm kur mbi këtë sipërfaqe toke bujqësore kanë vepruar faktorët natyrorë të fuqisë madhore, si: tërmete, rrëshqitje masive të sipërfaqeve të tokës, përmbytje, vullkane, zjarre masive, fundosje të shtresave të tokës dhe të tjerë faktorë të kësaj natyre.
Veprimi i faktorëve natyrorë të fuqisë madhore kërkohet të jetë i dokumentuar me procesverbalin e kohës së dëmtimit, të konfirmuar (nënshkruar) nga specialisti i Agjencisë Rajonale të Ekstensionit Bujqësor, inspektori i Inspektoratit të Mbrojtjes së Tokës (IMT), në qark dhe përgjegjësi i ZMMT-së në bashki ose të jetë i dokumentuar nga IMT-ja, sipas procedurave të përcaktuara në pikat 5 deri në 8 të kreut IV të vendimit nr. 80, datë 28.1.2005 të Këshillit të Ministrave “Për përbërjen, mënyrat e funksionimit, detyrat dhe përgjegjësitë e strukturave shtetërore të mbrojtjes së tokës bujqësore”.
2. Dëmtimi i tokës bujqësore nga faktorë të fuqisë madhore, të evidentuara sipas pikës 1 të këtij kreu, verifikohet nëpërmjet analizave të vlerave të treguesve të tokës bujqësore, që kryhen nga QTTB-ja, sipas përcaktimeve në pikat 1 dhe 2 të kreut IV të këtij vendimi.
Kërkesës për kryerjen e analizave të vlerave të treguesve të tokës, veç përmbajtjes së përcaktuar në pikën 1 të kreut IV të këtij vendimi, i shtohet edhe dokumentacioni që evidenton dëmtimin e tokës, i mbajtur sipas përcaktimit të pikës 1 të këtij kreu.
3. Subjekti i interesuar për ndryshimin e tokës bujqësore dhe kalimin e saj në kategori të resursit tokë e pafrytshme, në varësi të rezultateve të analizave, raportit teknik dhe rekomandimeve të QTTB-së, mund të paraqesë kërkesë në MBUMK.
4. Struktura që mbulon administrimin e tokave në MBUMK shqyrton mbështetjen ligjore të kërkesës dhe dokumentacionin përbërës të tij.
Në rastin e vlerësimit pozitiv të kërkesës, MBUMK-ja përgatit:
a) urdhrin e ministrit për miratimin e ndryshimit, kur sipërfaqja objekt kërkese është deri në 5 (pesë) ha;
b) vendimin e Këshillit të Ministrave, kur sipërfaqja objekt kërkese është mbi 5.1 (pesë pikë një) ha.
Kur ministri vlerëson se në kërkesë nuk janë përmbushur kriteret e përcaktuara, që sjellin, për pasojë, mosmiratimin e saj, njofton subjektin që ka paraqitur kërkesën.
VI. NDRYSHIMI I TOKAVE BUJQËSORE TË KATEGORIVE NGA V DERI NË X TË BONITETIT DHE KALIMI I TYRE NË TOKË URBANE (TRUALL), NË TOKË PËR VEPRIMTARI MINERARE E GJEOLOGJIKE, SI DHE PËR GURORE E KARIERA
1. Subjektet e interesuara për ndryshim të kategorisë së resursit të tokës bujqësore, nga V deri në X të bonitetit, për kalimin e tyre në tokë urbane, truall, në tokë për veprimtari minerare e gjeologjike, për gurore dhe karriera, në bashkitë ku nuk janë miratuar planet e përgjithshme vendore, paraqesin kërkesë në ministrinë përkatëse që mbulon këtë veprimtari. Kërkesa paraqitet sipas dispozitave të legjislacionit për planifikimin e territorit dhe përmban edhe vërtetimin për kategorinë e tokës sipas bonitetit, për sipërfaqen objekt kërkese, të lëshuar nga Drejtoria e Administrimit dhe Mbrojtjes së Tokës, e qarkut.
2. Ministria që mbulon veprimtarinë përkatëse merr, paraprakisht, mendimin e MBUMK-së dhe përgatit vendimin e Këshillit të Ministrave, kur kërkesa ka për objekt sipërfaqe toke deri 30 (tridhjetë) ha, apo ligjin kur kërkesa ka për objekt sipërfaqe toke mbi 30 (tridhjetë) ha.
VII. KALIMI I TOKAVE BUJQËSORE TË KATEGORIVE NGA I DERI NË IV PËR NDËRTIME, PËR RASTE TË DOMOSDOSHME
           1. Subjektet e interesuara për të ushtruar veprimtari në tokat bujqësore të kategorive nga I deri në IV të bonitetit, vetëm për rastet e domosdoshme, të përcaktuara në pikën 1, të nenit 11/1, të ligjit nr. 8752, datë 26.3.2001, “Për krijimin dhe funksionimin e strukturave për administrimin dhe mbrojtjen e tokës”, të ndryshuar, në bashkitë ku nuk janë miratuar planet e përgjithshme vendore, paraqesin kërkesë në ministrinë që mbulon veprimtarinë përkatëse, sipas dispozitave që rregullojnë veprimtaritë për planifikimin e territorit. Kërkesa duhet të përmbajë edhe vërtetimin për kategorinë e tokës sipas bonitetit, të lëshuar nga Drejtoria e Administrimit dhe Mbrojtjes së Tokës, e qarkut.
           2. Ministritë përkatëse, që mbulojnë veprimtari për të cilën kërkohet kalimi i tokës, marrin paraprakisht mendimin e MBUMK-së dhe përgatitin vendimin e Këshillit të Ministrave.
          VII/1. KALIMI I TOKAVE TË RESURSEVE TË NDRYSHME NË KATEGORINË E RESURSIT TOKË URBANE, TRUALL, SIPAS PLANEVE TË DETAJUARA DHE PLANEVE TË PËRGJITHSHME VENDORE
Në rastet kur planet e detajuara për zona të rëndësisë kombëtare, planet e përgjithshme vendore dhe planet e detajuara vendore janë miratuar dhe botuar në regjistrin e planifikimit të territorit, subjektet e interesuara për ndryshimin e kategorive të resurseve paraqesin për regjistrim në Drejtorinë e Administrimit dhe Mbrojtjes së Tokës, të qarkut, lejen e zhvillimit ose lejen e ndërtimit. Në këto raste, resursi i tokës ndryshohet sipas lejes së zhvillimit ose lejes së ndërtimit, konform planit të përgjithshëm vendor dhe planit të detajuar vendor. Leja e zhvillimit paraqitet për çdo parcelë.
            VIII. PËRDITËSIMI NË DOKUMENTACIONIN KADASTRAL TË KALIMEVE DHE NDRYSHIMEVE TË KATEGORIVE TË RESURSEVE
              1. Për kalimet dhe ndryshimet e kategorive të resurseve, të miratuara sipas rastit me akte ligjore apo nënligjore, me planet e detajuara për zona të rëndësisë kombëtare, planet e përgjithshme vendore dhe planet e detajuara vendore dhe mbështetur në to, Drejtoria e Administrimit dhe Mbrojtjes së Tokës, e qarkut, ZMMT-ja në bashki, si dhe Drejtoria Rajonale Pyjore bëjnë përditësimin në dokumentacionin kadastral përkatës.
             2. DAMT-ja në këshillin e qarkut dhe DSHP-ja në rreth, për kalimet dhe ndryshimet e miratuara me akte ligjore apo nënligjore njoftojnë zyrën vendore të regjistrimit të pasurive të paluajtshme në rreth, e cila i pasqyron këto ndryshime në llojet e pasurive, sipas pronarëve ose poseduesve të ligjshëm të tyre.
IX. DISPOZITA TË FUNDIT
1. Vendimi nr. 655, datë 28.7.2010 i Këshillit të Ministrave “Për rregullat dhe procedurat e ndryshimit të kategorive të resurseve të tokës”, i ndryshuar, shfuqizohet.
2. Ngarkohen Ministria e Bujqësisë, Ushqimit dhe Mbrojtjes së Konsumatorit, ministria përgjegjëse për mjedisin, strukturat shtetërore të administrimit të tokës në qarqe dhe institucionet e tjera shtetërore të ngarkuara nga ligji për planifikimin e territorit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

